Der er byger og blæst på søndagsmenuen. Bygerne vil være kortvarige, men kraftige. Senere i løbet af dagen kan bygerne også blive med hagl og torden. Det bliver også en meget blæsende dag med hård vind til kuling. Langs den nordlige del af den jyske vestkyst kan der komme vindstød af stormstyrke, hvilket er ret kraftigt for juli. Der vil være god gang i vejrets vestlige strømning i dag, så bygerne vil hurtigt flytte sig videre, men der vil i en periode være mange af dem. Temperaturen kommer til at ligge mellem 15 og 20 grader. Mange steder vil det i løbet af dagen være muligt at observere de flotte amboltskyer, som er typiske tordenskyer. Amboltskyerne tårner sig op på himlen, hvor de flader ud på toppen og dermed får det karakteristiske amboltudseende.

Referat:
Langs den jyske vestkyst kan der komme vindstød af stormstyrke.